
Fordeling av stipendiat- og postdoktorstillinger 

Innledning

Universitetet i Tromsø fikk tildelt 8 nye stipendiatstillinger med funksjonstid fra 1. juli over statsbudsjettet for 2005. Det er ikke gitt noen spesielle føringer fra departementet for fordeling av de nye stillingene. Dette medfører at UiTø per i dag totalt har en pool på 151 rekrutteringsstipendiatstillinger og 22 postdoktorstillinger. Det har ikke blitt opprettet nye postdoktorstillinger over statsbudsjettet etter 2001. Stillingene fordeles av universitetsstyret for én periode og refordeles ved ledighet.

Forslag til nye rutiner

Vi har erfart at rekrutteringsstillinger, da i hovedsak stipendiatstillinger, kan bli stående vakante, noe som er uheldig universitetspolitisk. For universitetet er uteksaminering av ferdige kandidater en viktig målestokk for vår forskningsaktivitet, og vi vil derfor i samarbeid med enhetene legge opp til rutiner som hindrer ”lediggang” i denne stillingskategorien.

Ved fordeling av rekrutteringsstillinger for neste budsjettår ønsker vi å endre prosessen og legge opp til rutiner som gjøre at vi kan komme tidligere i gang med utlysnings- og tilsettingsarbeidet. I forbindelse med høstens budsjettarbeid vil enhetene derfor bli bedt om å komme med forslag til områder der de ønsker å få tilført rekrutteringsstillinger, og dessuten rapportere status for eksisterende stillinger.

Etter at budsjettprosessen er over og statsbudsjettet er offentliggjort i oktober, vil det bli lagt fram en fordelingssak for styret (november/desember). I denne saka vil vi på bakgrunn av innspill og overordnet strategi foreslå fordeling av nye rekrutteringsstillinger og dessuten stillinger som blir ledige fra høsten 2006, ev. våren 2007. 

Fordeling for 2005

I 2005 er det, i tillegg til 8 nye stillinger, 22 andre stipendiatstillinger til refordeling. Fra og med 1.1.2006 er det ytterligere 9 stipendiatstillinger til refordeling. Vi ønsker at disse også blir fordelt nå. Totalt er det dermed 39 stipendiatstillinger til fordeling i denne omgang. I tillegg er det 14 postdoktorstillinger til refordeling i 2005. Det vil ikke være postdoktorstillinger til refordeling i 2006. 

Fakultetene er i denne omgang ikke invitert til å foreslå områder for tildeling av nye og refordelte stillinger. Som beskrevet ovenfor, er det vårt mål å legge om rutinene for fordeling av rekrutteringsstillingene for sikre at vi så raskt som mulig kommer gang med tilsettinger. Fordi vi har kommet såpass seint i gang med prosessen, ønsker vi i denne omgang å legge fram fordelingssaka for styret uten forutgående innspill fra fakultetene. Grunnlaget for fordeling vil være Universitetets overordnede strategi, men i tillegg vil det enkeltes fakultets strategi og prioriteringer ligge til grunn ved at vi foreslår en forholdsvis fordeling av de øvrige stipendiatstillingene.

Kriterier for fordeling av rekrutteringsstipendiatstillinger/postdoktorstillinger

I henhold til kriterier tidligere vedtatt av styret, skal rekrutteringsstillingene brukes til å styrke satsingsområder nasjonalt og lokalt, områder med rekrutteringsproblemer generelt og spesielt hvor kvinner er underrepresentert. Nasjonalt
 er det tre strukturelle områder som Regjeringen prioriterer; internasjonalisering, grunnforskning og satsing på forskningsbasert innovasjon og nyskaping. 

Regjeringen går videre inn for en særskilt styrking av forskningen innenfor de fire tematiske områdene energi og miljø, mat, hav og helse. Informasjons- og kommunikasjonsteknologi (IKT), bioteknologi og material- og nanoteknologi er teknologiområder i sterk utvikling med brede anvendelsesområder. Regjeringen går også inn for å styrke satsingen på disse tre områdene. De tre prioriterte teknologiområdene er alle relevante for utvikling av miljøteknologi.

I strateginotatet for Universitetet i Tromsø er følgende satsingsområder listet opp:

· Nordområdeforskning

· Fiskeriforskning

· Nordlysforskning/romforskning

· Samfunnsmedisinsk forskning

· Flerkulturelle og flerspråklige forhold

· Forskning om samiske forhold

I Universitetet i Tromsø mot 2005 heter det: 

· UiTø skal utnytte sine naturlige forutsetninger og satse strategisk på forskning innenfor: marine fag, biologi, medisin, teknologi, fysikk, samiske/urfolks-/ minoritetsspørsmål og språk.

· Den nordlige/arktiske dimensjon skal være fremtredende.

· Skjæringsfeltene for biomarine, biomedisinske, telemedisinske problemstillinger og flerkulturelle forhold vil være viktige satsingsområder.

Et felles trekk ved flere av fakultetenes strategiske planer og handlingsplaner er at arktisk og nordområdeforskning trekkes frem som spesielt viktig og at universitetet bør bli mer synlig som nordområdeuniversitet og bør prioritere arktisk forskning sterkere. Forskerstillinger, som rekrutteringsstipendene og postdoktorstillingene, er svært viktige for forskningsinnsatsen ved universitetet og også for fremtidig rekruttering. 

I tillegg til de vedtatte satsningsområdene har UiTø en klar oppgave å ivareta som breddeuniversitet. Universitetet i Tromsø har derfor, i tillegg til de vedtatte satsningsområdene, også et ansvar for rekruttering til eksisterende fagområder.

Satsing på strategiske områder—øremerking

Forskerskoler

Evalueringen av norsk forskerutdanning anbefalte at institusjonen burde organisere mer av forskerutdanningen i forskerskoler. I høringsrunden etter evalueringen uttalte Universitetet i Tromsø at det ønsket å være med i diskusjonen om forskerskoler, og at forskerskolene kunne bidra til å øke oppmerksomheten mot innholdssiden i forskerutdanningen og stimulere til ekstra innsats i hele forskerutdanningssystemet. 

På bakgrunn av evalueringen og diskusjonen i etterkant, vedtok Universitetet i Tromsø våren 2004 (sak S 06-04) å sette i gang forsøk med forskerskoler; 3 med start høsten 2004 og 2 med start høsten 2005. Hver av forskerskolene ble tildelt 2 x 2 stipendiatstillinger og 1 postdoktorstilling. I tillegg er forskerskolen i molekylær- og strukturbiologi tildelt 1 ekstra stipendiatstilling per år (2004 og 2005) og en ekstra postdoktorstilling over budsjettet for 2005 (sak S 43-04). Stillingene tas fra potten som er til fordeling for 2005. Dette medfører at 12 stipendiat- og 3 postdoktorstillinger av potten som er til fordeling er forbeholdt forskerskolene. 

Andre strategiske satsinger

For perioden 2003-2005 er FUGE (en stilling), CASTL (to stillinger) og kosmisk geofysikk/nordlysforskning (to stillinger) tildelt postdoktorstillinger av de strategiske forskningsmidlene. CASTLs status som SFF innebærer en tildeling fra Norges forskningsråd på minst 60 mill. kroner over en tiårsperiode. En forutsetning for bevilgningene fra forskningsrådet er at UiTø, både fra fakultetet og sentralt nivå, bidrar med ressurser. Postdoktorstillingene må ses på som en del av bidraget fra UiTø sentralt. Universitetsdirektøren anbefaler derfor at stillingene ved CASTL videreføres for perioden 2006-2008.

Fuge

Strukturbiologimiljøet ved Institutt for kjemi har status som nasjonalt senter for strukturbiologi innenfor FUGE-satsingen. Dette betyr at senteret skal være en ressurs både lokalt og nasjonalt. I styresak S 97-02 ble strategi for satsing på FUGE-forskning i Nord-Norge vedtatt. En av hovedanbefalingene som ble vedtatt, var etableringen av felles kjernefasiliteter for proteinstudier, strukturbiologi og genomanalyser samt etablering av en faggruppe i bioinformatikk som en felles servicefunksjon for FUGE i regionen. Postdoktorstillingen ved FUGE ble tildelt over de strategiske forskningsmidlene for å etterkomme det økende behovet for bioinformatikk i Tromsø. En videreføring av postdoktorstillingen knyttet til bioinformatikk er viktig for fortsatt videreutvikling av miljøet i Tromsø, slik at det på sikt kan bli internasjonalt konkurransedyktig. Det er også et mål at miljøet skal kunne bidra i forhold til nasjonale strategier innen biologisk forskning. En videreføring av ressursene vil også være viktig i forhold til å rekruttere lovende forskere med henblikk på en eventuell fremtidig bachelor- og mastergradsutdanning i bioinformatikk ved UiTø. Universitetsdirektøren anbefaler derfor at stillingen innen bioinformatikk ved FUGE videreføres for perioden 2006-2008.

Kosmisk geofysikk/nordlysforskning

Kosmisk geofysikk/nordlysforskning ble ikke innvilget status som senter for fremragende forskning (SFF) ved tildelingen i 2002. Søknaden var med til siste runde, men nådde dessverre ikke opp i den nasjonale konkurransen. Nordlysforskning er et av områdene hvor Universitetet i Tromsø har spesielle forutsetninger for å profilere seg. En vellykket satsing innenfor dette området avhenger blant annet av rekruttering av forskere. Postdoktorstillingene for perioden 2003-2005 ble tildelt over de strategiske forskningsmidlene for å styrke miljøet frem mot neste SFF søkerrunde. Forskningsrådet planlegger en ny utlysning av ordningen Sentre for fremragende forskning (SFF) før sommeren, med søknadsfrist høsten 2005. Det tas sikte på oppstart av sentrene i 2007. Nåværende postdoktorstillinger utløper 31.12.2005. Eventuell søknad vil da være levert og formålet med tildelingen være oppfylt. Universitetsdirektøren går derfor inn for at stillingene refordeles til Det matematisk-naturvitenskapelige fakultet, men med noen føringer. Dersom fakultetet skulle få et SFF innafor kosmisk geofysikk/nordlysforskning i neste tildelingsrunde, vil det være synd om det miljøet som er bygd opp, skulle miste dyktige fagpersoner før oppstarten i 2007. For å unngå en for dramatisk nedbygging, ønsker vi at minst den ene av de to stillingene benyttes til kosmisk geofysikk/nordlysforskning dersom ikke viktige argumenter taler for noe annet.

Bildegenereringsteknikk

Universitetsdirektøren har mottatt en henvendelse om tildeling av en postdoktorstilling i moderne bildegenereringsteknikk som brukes for å avbilde hjernefunksjoner (fMRI). Helt siden teknikken ble tatt i bruk har fMRI vært en av de ledende metoder i studiet av normale, så vel som skadede hjernefunksjoner. Anvendelsesområder strekker seg fra nevroforskning, psykologi og språkforskning til kliniske anvendelser. Dette er et tverrfaglig prosjekt mellom Det medisinske fakultet, Det matematisk-naturvitenskapelige fakultet, Det samfunnsvitenskapelige fakultet, Det humanistiske fakultet og fire kliniske avdelinger ved Universitetssykehuset Nord-Norge (UNN). Bildeanalyse innebærer bruken av avanserte statistiske verktøy som medfører behov for forskning og utvikling på den tekniske siden. Alt eksperimentelt utstyr er per i dag tilgjenglig ved UNN, men blir dessverre ikke brukt på grunn av mangel på eksperthjelp til bruk av analyseverktøy. Slik universitetdirektøren ser det, er det her snakk om relativt beskjedene ressurser som skal til for å gjøre dette utstyret og denne teknikken tilgjengelig for miljøene. Ved UiTø finnes det per i dag ingen fMRI-forskning selv om flere institutter åpenbart ville dratt nytte av det. UiTø er også det eneste av de fire breddeuniversitetene som ikke har slik forskning. Universitetsdirektøren anbefaler derfor at det tildeles en postdoktorstilling innen moderne bildegenereringsteknikk.

I tabell 1 under går det fram hvilke områder som er foreslått fordelt på grunnlag av tidligere vedtak/øremerking og ut fra strategiske føringer.

Tabell 1 Strategisk/øremerket fordeling av stipendiat- og postdoktorstillinger for 2005/2006

	
	Stipendiatstillinger
	Postdoktorstillinger
	Fakultet



	ARCTOS (forskerskole)
	2
	-
	NFH

	Teoretisk lingvistikk (forskerskole)
	2
	-
	HUM

	Molekylær- og strukturbiologi (forskerskole)
	4
	1
	MAT/MED

	To forskerskoler med start høsten 2005
	4
	2
	-

	Dobbelkompetanse psykologi

	1,5
	-
	SV

	CASTL
	-
	2
	HUM

	FUGE
	-
	1
	MAT/MED/NFH

	fMRI
	-
	1
	MED/MAT/SV/HUM

	SUM
	13,5
	7
	


Forholdsvis fordeling

Etter at de strategiske/øremerkede stillingene er tatt ut, gjenstår det 26 stipendiatstillinger og 7 postdoktorstillinger til fordeling mellom fakultetene. Fakultetene har med forankring i UiTøs strategiske dokumenter utviklet sin egne forskningsstrategier som viser hvilke områder fakultetene ønsker å prioritere. Fordi UiTø er et breddeuniversitetet, vil det også være et mål for institusjonen å sikre rekruttering til eksisterende fagmiljø. Vi er også i ferd med å få en skeiv alderssammensetning innafor flere fagmiljø, noe som gjør det viktig å tenke rekruttering. Universitetsdirektøren vil derfor foreslå for universitetsstyret at de gjenstående 26 stipendiatstillingene blir fordelt forholdsvis på fakultetene med utgangspunkt i lønnsbudsjettet
. Videre foreslås det at 2 av postdoktorstillingene som er til refordeling etter geofysikk/nordlysforskning fordeles til Det matematisk-naturvitenskapelige fakultet med de føringer som er nevnt overfor. De øvrige fem fakultetene tildeles 1 postdoktorstilling hver slik det går fram av tabell 2 under:

Tabell 2 Forholdsvis fordeling av stipendiat- og postdoktorstillinger for 2005/2006

	Fakultet
	Stipendiatstillinger
	Postdoktorstillinger

	MED
	8
	1

	MAT
	5
	2

	NFH
	4
	1

	SV
	5
	1

	HUM
	3
	1

	JUR
	1
	1

	SUM
	26
	7


Innstilling til vedtak:

. 

1. Universitetsstyret forutsetter at fakultetene legger strategiske kriterier til grunn for fordelingen av stipendiat- og postdoktorstillinger.

2. Stipendiat- og postdoktorstillingene fordeles som foreslått i tabell 1 og 2 i saksfremlegget.

Tromsø, 31.03.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør

Rektor framsatte følgende tilleggsforslag:

Tromsø museum tildeles 1 stipendiatstilling. Universitetsdirektøren bes om å finne økonomisk inndekning for denne stipendiatstillingen.

Bjørn Hersoug framsatte følgende tilleggsforslag:

Hvis fakultetene ikke klarer å få besatt sine stipendiater/post.doc-stillinger innen ett år fra tildeling, går stillingene tilbake til ny fordeling.

Styret gjorde slikt enstemmig vedtak:

1. Universitetsstyret forutsetter at fakultetene legger strategiske kriterier til grunn for fordelingen av stipendiat- og postdoktorstillinger.

2. Stipendiat- og postdoktorstillingene fordeles som foreslått i tabell 1 og 2 i saksfremlegget, men med følgende modifikasjoner:

Det samfunnsvitenskapelige fakultet tildeles 4 stipendiatstillinger og 2 postdoktorstillinger.

Det juridiske fakultet tildeles 2 stipendiatstillinger og 0 postdoktorstillinger.

Tromsø museum tildeles 1 stipendiatstilling.

Universitetsdirektøren bes om å finne økonomisk inndekning for denne stipendiatstillingen.

3. Hvis fakultetene ikke klarer å få besatt sine stipendiat-/postdoktorstillinger innen ett år fra tildeling, går stillingene tilbake til ny fordeling.

� Jf. St.meld.nr.20 (2004-2005) Vilje til forskning


� Dobbeltkompetanseprosjektet i psykologi er et nasjonalt prosjekt med sikte på å rekruttere personer til stillinger der man gjennom et utdanningsopplegg på 7 år skal oppnå både spesialistgodkjenning og doktorgrad innen psykologi. Prosjektet administreres fra Universitetet i Bergen. Universitetet i Tromsøs er pålagt av departementet at det innen 2005 skal være satt av midler til 5 halve stipendiatstillinger i psykologi. Per i dag er det satt av midler til 2 slike stipendiatstillinger. Midler tilsvarende ytterligere 3 halve stillinger er ikke innfridd.





� Regnskapsførte lønnskostnader finansiert over universitetskapittelet i statsbudsjettet.

